KIRJALLINEN KYSYMYS E-2945/00 esittäjä(t): Dirk Sterckx (ELDR) komissiolle. Täydentävä vastaus Saksan ja Belgian raviurheiluliittoja ja yhteisön lainsäädännön rikkomista koskevaan kysymykseen E-1021/00.



Virallinen lehti nro 136 E , 08/05/2001 s. 0139 - 0140



KIRJALLINEN KYSYMYS E-2945/00 esittäjä(t): Dirk Sterckx (ELDR) komissiolle (19. syyskuuta 2000) Aihe: Täydentävä vastaus Saksan ja Belgian raviurheiluliittoja ja yhteisön lainsäädännön rikkomista koskevaan kysymykseen E-1021/00 Vastauksessaan kysymykseen E-1021/00(1) komissio toteaa, ettei se ole tietoinen mainitsemistani ongelmista ja että se aikoo selvitellä asiaa asianosaisten viranomaisten kanssa. Komissio sanoo antavansa tiedustelunsa tulokset suoraan minulle. Tähän mennessä en ole saanut komissiolta lisätietoja asiasta. Voiko komissio kertoa, onko sillä jo lisää tietoja aiheesta hallussaan? Saiko komissio jo jäsenvaltioilta tarvittavat tiedot? Jos vastaus on myönteinen, onko yhteisön lainsäädäntöä rikottu? Jos vastaus on kielteinen, milloin komissio odottaa saavansa pyydetyt tiedot ja milloin saamme kuulla lisää tästä aiheesta? (1) EYVL C 374 E, 28.12.2000, s. 200. David Byrnen komission puolesta antama yhteinen vastaus kirjallisiin kysymyksiin E-2945/00, E-2946/00 ja E-2947/00 (7. marraskuuta 2000) Arvoisan parlamentin jäsenen esittämään kirjalliseen kysymykseen E-1021/00 antamassaan vastauksessa komissio lupasi tehdä kyselyn kyseisille viranomaisille. Lisäksi vastauksessa selostettiin hevoseläinten jalostusta koskevaa yhteisön lainsäädäntöä ja osoitettiin, että komissiolla on rajallisesti toimivaltaa hyväksyttäessä jalostusjärjestöjä ja -yhdistyksiä jäsenvaltioissa. Komission tekemän pyynnön seurauksena Saksan viranomaiset ilmoittivat virallisesti komissiolle, että ne olivat arvioineet Saksan raviurheiluyhdistyksen (Hauptverband für Traber -Zucht und -Rennen e.V.) kantakirjasäännöt ja pitivät niitä eläinten jalostusta koskevan Saksan lainsäädännön mukaisina. Belgian viranomaisten virallista vastausta ei ole vielä saatu, sillä kirjallisessa kysymyksessä E-2946/00 viitataan nimenomaisesti Belgian raviurheiluliittoon (De Belgische Draffederatie), joka tähän mennessä toimivaltaisilta viranomaisilta saatujen tietojen perusteella joutui selvitystilaan 22.1.1997 ja menetti virallisen hyväksyntänsä 7.2.1997. Kirjallisissa kysymyksissä E-2946/00 ja E-2947/00 mainittujen maksujen on ilmoitettu olevan rekisteröintimaksuja. Rekisteröintimenettelyihin sekä Saksassa että Belgiassa vaadittavat maksut eivät kuulu yhteisön lainsäädännön piiriin, vaan ne ovat osa kyseisten yhdistysten sisäisiä menettelyjä eikä niillä syrjitä muiden jäsenvaltioiden jalostajia. Maahantuotujen ja maastavietyjen hevosten korkeammat rekisteröintimaksut johtuvat yhdistykseen kuuluville jalostajille tarjotuista lisäpalveluista, joilla taataan toisesta jäsenvaltiosta lähetettyjen tai tuotujen hevosten tunnistettavuus. Saksan ja Belgian raviurheilujärjestöillä ei ole oikeutta antaa eläinten terveyttä koskevista vaatimuksista elävien hevoseläinten liikkuvuuden ja tuonnin osalta 26. kesäkuuta 1990 annetun neuvoston direktiivin 90/426/ETY(1) mukaisia eläinten terveystodistuksia. Todistuksen antaminen eläinten terveydestä kuuluu virkaeläinlääkärien toimivaltaan. Terveyttä koskevat lisävaatimukset hevosten rekisteröimiseksi tai niiden hyväksymiseksi jalostuseläimiksi eivät kuulu yhteisön lainsäädännön piiriin. (1) EYVL L 224, 18.8.1990.